Mette Kierkgaard (M), 2026-02-18:
Tak, formand, og tak for ordet.
Jeg tror ikke, at nogen af os mener, at ægteskab med mindreårige er acceptabelt.
Tværtimod er vi jo alle sammen er fuldstændig enige om, at det er uacceptabelt.
Det er svigt af et barn.
Børn skal ikke tvinges ind i ægteskaber, og det bryder grundlæggende med alt, hvad vi står på af værdier i vores danske samfund.
Derfor ændrede vi lovgivningen i 2017, og vi lavede igen stramninger i 2021 for religiøse vielser.
Siden 2017 har det altså været ulovligt at indgå ægteskab som mindreårig i Danmark, og udenlandske ægteskaber med mindreårige anerkendes som udgangspunkt ikke.
Det var et klart politisk opgør, og det er jeg meget tilfreds med.
Når der så tilbage i 2023 blev rejst tvivl om, hvorvidt reglerne blev overholdt, skal det selvfølgelig undersøges grundigt.
Det blev også gjort, nemlig med den tilsynsundersøgelse, der blev gennemført, og som viste, at myndighederne i perioden 2017 til 2023 anerkendte 86 ægteskaber, altså 86, i strid med reglerne, hvor 80 sager skyldtes manglende kendskab til reglerne eller manglende opmærksomhed på parternes alder, og i seks sager blev reglerne efter ministeriets vurdering anvendt forkert.
I forhold til de 86 er der et konkret menneske, et konkret barn, bag hvert enkelt tal, og derfor er det selvfølgelig dybt uacceptabelt.
Ministeriet har derfor gjort en række ting, og det er fuldstændig på sin plads.
Der er sendt flere orienteringsskrivelser ud, hvor reglerne er blevet indskærpet.
De 42 myndigheder, som har begået brud på reglerne, har fået et særskilt brev, hvor der er udtalt kritik, og ministeriet har opfordret myndighederne til at overveje, om sagerne skal genoptages, og på de opfølgninger, der er foretaget, er der gjort en række tilretninger.
Jeg mener ikke, at de tiltag er symbolpolitik.
Det er konkret handling, som retter op på praksis, og som indskærper, at praksis skal rettes op.
Vi har fået tilbagemeldinger på, at myndighederne har rettet op, og det har jeg selvfølgelig også en klar forventning om de gør.
Det går jeg ud fra de gør, altså at man tager det alvorligt og sikrer, at man følger reglerne, og at man ikke kun følger reglerne, men også at man har de fornødne kompetencer og har rammerne til konkret praksis, f.eks. kompetenceudvikling.
Men vi skal ikke stoppe med det, og derfor er jeg også meget glad for, at regeringen sammen med Socialistisk Folkeparti, Enhedslisten, Radikale Venstre og Alternativet ud over tilsynsundersøgelsen har taget ansvar og igangsat en uvildig undersøgelse, som gennemføres af VIVE.
Den undersøgelse mener jeg ikke en en lille historisk undersøgelse.
Den afdækker praksis for håndtering af ægteskaber med mindreårige fra 1970 og frem til i dag, og der er er særlig fokus på sagerne i 2017, hvor hvert enkelt sag belyses, men praksis belyses også fra før 2017, hvor det er, hvis jeg husker rigtigt, op imod 600 sager, som bliver kigget efter.
Formålet med undersøgelsen er at belyse omfang, praksis, eventuelle systematiske svigt og at give et solidt grundlag for at vurdere behovet for yderligere tiltag, og jeg synes præcis, at det handler om det her med, at vi får et grundlag, der giver os en viden.
Det giver os et grundlag for at vurdere, hvad det så giver anledning til.
Hvordan kan vi, og det står også i undersøgelserne eller i aftalen, sørge for, at det ikke bare er en undersøgelse, der kommer til at ligge på en hylde og samle støv, men at det er en undersøgelse, som vi sætter os sammen om bordet blandt aftalepartierne og drøfter, i forhold til hvad det er for nogle konklusioner, vi ser, og hvad der så skal gøres for at genoprette praksis?
Jeg synes, det er en ansvarlig vej at gå.
Jeg er glad for, at vi inden længe får resultatet af undersøgelsen.
Den kommer nemlig her i foråret 2026, for selvfølgelig skal praksis og sagerne efter 2017 undersøges, for mindreårige skal selvfølgelig beskyttes konsekvent, og loven skal overholdes.
På den baggrund kan Moderaterne ikke støtte beslutningsforslaget.